Richmond-plaasmoorde: Oorledenes se name bekendDie bejaarde egpaar en hul seun wat Sondagmiddag op hul plaas naby Richmond in KwaZulu-Natal tydens ŉ plaasaanval vermoor is, se name is bekend. Volgens die Vryheidsfront Plus is die oorledenes Eckard Schütte (76), sy vrou Elizabeth (65) en hul seun Lutz (33). Dr. Pieter Groenewald, die VF Plus se woordvoerder oor polisie, sê volgens ‘n buurman van die oorledenes het Lutz Saterdag vanuit Duitsland in Suid-Afrika aangekom om sy pa te verras met sy verjaarsdag gister (Sondag). Hy sou 77 jaar oud geword het. “Sy ma het hom Saterdag by die lughawe gaan haal en met hul tuiskoms het die moordenaars hulle ingewag. Mnr. Schütte was vermoedelik toe reeds vermoor. Hul lyke is gistermiddag kort na twaalf gevind toe ‘n ander seun, Stefan, vir die verjaarsdagpartytjie by die huis opgedaag het.” Maroela Media het van ŉ familielid bevestig dat Eckard en Elizabeth wel op die plaas naby Richmond gewoon het en nie net in Suid-Afrika gekuier het soos wat in ander berigte beweer is nie. Volgens dr. Groenewald het ‘n polisiewoordvoerder aan die VF Plus gesê al drie het verskeie steekwonde aan hul liggame opgedoen. “Mnr. Schütte se nek en bors is oopgesny, mev. Schütte se kop is met ‘n swaar voorwerp verbrysel en al drie is aan die brand gesteek. Die verdagtes het drie vuurwapens en ‘n voertuig geroof. Teen twee-uur vandag was hulle nog op vrye voete. Die polisie het gesê hulle het geen inligting oor moontlike verdagtes nie.” Groenewald sê die moorde op die Schütte-gesin is skokkend en getuig beslis nie van gewone misdadigheid nie. “Meeste van die plaasmoorde gaan met wreedheid gepaard en dit wek die indruk dat dit rassisties en polities gedrewe kan wees. Dit is lankal tyd dat ’n ondersoek na wreedheid op spesifiek plaasmoorde gedoen moet word.” Lees ook: Richmond-plaasmoorde: Gesin se liggame aan die brand gesteek Plaasmoord: Bejaardes en seun doodgeslaan